Document ID: 32006L0050

32006L0050
L 142/6
SLUŽBENI LIST EUROPSKE UNIJE
29.05.2006.
DIREKTIVA KOMISIJE 2006/50/EZ
od 29. svibnja 2006.
o izmjeni priloga IV.A i IV.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (1), a posebno njezin članak 29.,
budući da:
(1)
Prilozima IV.A i IV.B Direktivi 98/8/EZ određeni su uvjeti za dokumentaciju koju podnose podnositelji zahtjeva za uključivanje aktivne tvari koja se sastoji od mikroorganizama uključujući viruse i gljivice u Prilog I. ili I.A toj Direktivi te za odobrenje biocidnog pripravka koji se temelji na pripravcima takvih mikroorganizama uključujući viruse i gljivice.
(2)
Priloge IV.A i IV.B Direktivi 98/8/EZ potrebno je prilagoditi tehničkom napretku i razvoju odgovarajućeg zakonodavstva, a posebno Direktivi Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (2) i Direktivi 2001/18/EZ Europskog parlamenta i Vijeća od 12. ožujka 2001. o namjernom ispuštanju genetički modificiranih organizama u okoliš (3), radi pružanja bolje osnove za provođenje procjene rizika za mikroorganizme i biocidne pripravke koji ih sadrže. Nadalje, došlo je do znanstvenog i tehničkog napretka u područjima mikrobiologije i biotehnologije. Ako se u okviru Direktive 98/8/EZ predvidi struktura o podatkovnim uvjetima koja je slična onim iz Direktive 91/414/EEZ, time će se podnositeljima zahtjeva olakšati rad kako unutar zakonskih okvira tako i unutar rada nadležnih tijela država članica koja takvu dokumentaciju vrednuju. Stoga je primjereno ažurirati podatkovne uvjete za mikroorganizme uključujući viruse i gljivice trenutačno obuhvaćene Direktivom 98/8/EZ i uskladiti ih što je više moguće s onim utvrđenim Direktivom 91/414/EEZ.
(3)
Mjere predviđene ovom Direktivom u skladu su s mišljenjem Stalnog odbora za biocidne pripravke.
DONIJELA JE OVU DIREKTIVU:
Članak 1.
Prilozi IV.A i IV.B Direktivi 98/8/EZ zamjenjuju se tekstom iz Priloga ovoj Direktivi.
Članak 2.
1. Države članice donose zakone i druge propise potrebne za usklađivanje s ovom Direktivom najkasnije do 1. siječnja 2008. One Komisiji odmah dostavljaju tekst tih odredaba i korelacijsku tablicu između tih odredaba i ove Direktive.
Kad države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja utvrđuju države članice.
2. Države članice Komisiji dostavljaju tekst glavnih odredaba nacionalnog prava donesenih u području na koje se odnosi ova Direktiva.
Članak 3.
Ova Direktiva stupa na snagu dvadesetog dana od dana objave u Službenom listu Europske unije.
Članak 4.
Ova je Direktiva upućena državama članicama.
Sastavljeno u Bruxellesu 29. svibnja 2006.

Labels: 1
16
20
0
3